钦定古今图书集成/明伦汇编/氏族典/第463卷 > 《廖用贤尚友录》 > 傅梅
## 钦定古今图书集成/明伦汇编/氏族典/第463卷 > 《廖用贤尚友录》 > 傅梅

按《明外史傅梅传》：“梅，邢台人。万历十九年举于乡，除
登封知县，善政具举，迁刑部主事。张差以梃击系狱，
诸司官胡士相、劳永嘉等将以疯癫蔽狱，梅愤。时侍
郎张问达署部事，梅见问达，反复言之。问达乃令十
三司会鞫，差始成狱。比差弃市，梅虑其潜易，躬请监
刑。自是为时所疾，以京察夺其官。天启初，起陕西布”
政司都事，都御史冯从吾推引之，擢户部主事。御史
曾应瑞劾其呈身，从吾遂削籍。十五年，畿辅戒严，梅
与中书舍人孟曾钵、张凤鸣，佐顺德知府吉孔嘉募
兵共守。及城破，皆死之。时乡居死难者，清丰则吏部
郎中李其纪、黄州推官佀鹤举，富阳知县杜斗愚，南
乐则监生郑献书，河间则襄阳知县贾太初，永年则
山东副使申为宪。其《纪》太初、为宪，皆进士，斗愚举人。